**Препорука ОДИХР број: 22/2023** која гласи: Власти би требало да обезбеде адекватне услове домаћим и међународним посматрачима како би имали неометан и правовремени приступ свим информацијама у вези са изборима, и обављали своје активности у окружењу без притисака и застрашивања, у складу са међународним обавезама Србије.

**ПРЕДЛАГАЧ: ЦРТА**

Измена и допуна Закона о избору народних посланика

**ЗАКОН**

**О ИЗМЕНАМА И ДОПУНАМА ЗАКОНА О ИЗБОРУ НАРОДНИХ ПОСЛАНИКА**

**Члан 1**

У Закону о избору народних посланика (Службени гласник РС број 14/22) у члану 54. став 1.  мења се и гласи:

“Представник подносиоца проглашене изборне листе, кандидат за народног посланика и **представник посматрача** имају право да **од дана гласања до усвајања укупног извештаја о резултатима избора** изврше увид у изборни материјал у службеним просторијама локалне изборне комисије, укључујући извод из бирачког списка, записнике о раду бирачког одбора и гласачке листиће.”

Став 5. мења се и гласи:

“Правила која се односе на остваривање права на увид представника подносиоца проглашене изборне листе, кандидата за народног посланика **и представника посматрача** примењују се и на захтеве за увид у изборни материјал по основу других закона, као и на захтеве за увид у изборни материјал у складу са одредбама овог закона које уређују контролу записника о раду бирачког одбора коју врше чланови Републичке изборне комисије и локалне изборне комисије и контролу записника о раду бирачког одбора по узорку.”

**Члан 2.**

У члану 148. став 2. се мења и гласи:

„Бирач може у року од 72 часа од затварања бирачког места поднети захтев за поништавање гласања на бирачком месту на којем је уписан у извод из бирачког списка ако га је бирачки одбор неосновано спречио да гласа, ако му је на бирачком месту повређено право на слободно и тајно гласање и у другим случајевима када је у поступку спровођења гласања на бирачком месту на којем је уписан у извод из бирачког списка дошло до повреде одредаба овог закона.“

**Члан 3.**

Овај закон ступа на снагу наредног дана од дана објављивања у „Службеном гласнику Републике Србије.“

**ОБЈАШЊЕЊЕ ПРЕДЛОЖЕНИХ РЕШЕЊА**

**Чланом 1.** омогућава се  акредитованим посматрачима увид у изборни материјал након завршетка гласања под истим условима као и представницима подносилаца изборних листа , чиме се процес чини транспарентнијим.

**Члан 2.** Изменама Закона о избору народних посланика и Закона о локалним изборима из 2022. године сужена је могућност да бирачи заштите своје изборно право тиме што је ограничено право бирача да захтев, односно приговор, изборној комисији поднесе искључиво онда када га је бирачки одбор неосновано спречио да гласа или му је на бирачком месту повређено право на слободно и тајно гласање, а не и у случајевима када има сазнања да је његово изборно право повређено другом радњом или актом бирачког одбора или изборне комисије. Црта сматра да је неопходно изменити наведене законе (члан 148. став 2. Закона о избору народних посланика и члан 57. став 2. Закона о локалним изборима) тако да се омогући бирачу да поднесе захтев за поништавање гласања на бирачком месту, односно приговор на гласање на бирачком месту и у другим случајевима када је у поступку спровођења гласања на бирачком месту на којем је уписан у извод из бирачког списка дошло до неправилности у спровођењу гласања на том бирачком месту.